<classify> MAAGIZO ya Rais John Magufuli kwa Kiwanda cha Saruji Dangote kilichopo Mtwara, kuunganishwa na gesi asilia, yameleta neema kubwa kwa kiwanda hicho na taifa kutokana na kupaa kwa uzalishaji na mauzo kufi kia asilimia 172 hadi nusu ya kwanza ya mwaka huu.Rais Magufuli aliingilia kati changamoto za nishati za kiwanda hicho cha Dangote, ambacho katika nusu ya kwanza ya mwaka 2018 kililazimika kusitisha uzalishaji, kwa madai ya gharama kubwa za uendeshaji kwa kutumia majenereta yanayoendeshwa kwa dizeli. Kiwanda hicho kilichoanza kutumia gesi asilia Septemba mwaka 2018, kimeuza tani 543,000 ikilinganishwa na tani 200,000 zilizozalishwa katika kipindi kama hicho mwaka jana.Tumeona ufanisi mkubwa Tanzania ambako mitambo yake sasa inatumia nishati ya gesi tofauti na makaa ya mawe na mafuta ya dizeli yaliyoiumiza sana kampuni kwa kuwa gharama ya kukiendesha kiwanda ilikuwa kubwa mno, alisema Ofisa Mtendaji Mkuu wa Dangote Group, Joe Makoju.Alisema kati ya nchi zaidi ya kumi ambazo Dangote inazalisha saruji, Tanzania ni miongoni mwa nchi zilizofanya vizuri sana sokoni. Ingawa hakutaja kiasi kilichozalishwa katika kipindi hicho, alisema kwa upande wa soko, mauzo ya Tanzania yamepanda mara tatu kutoka asilimia saba hadi 22.Alisisitiza kuwa matumizi ya gesi, yameboresha utendaji wa kampuni kwa maana ya kupunguza gharama za uzalishaji, lakini pia wanapata nishati ya uhakika na hivyo kutoathiri uzalishaji. Alisema uamuzi wa Serikali za Tanzania na Kenya na pia miradi binafsi, imechangia kwa kiasi kikubwa uhakika wa soko. Alitaja miradi kama ya reli ya kisasa kwa kipande cha Dar es Salaam-Morogoro, reli upande wa Kenya, barabara kuu za maeneo mbalimbali, madaraja na majengo ya biashara.Soko ni la uhakika sana, mpaka kwa watu binafsi katika mikoa mbalimbali ikiwemo ya Kusini wanachangamkia saruji yetu, alisema.Ilivyojikomboa Akizindua malori 580 ya kiwacha cha Dangote Machi mwaka 2017, Rais Dk John Magufuli ambaye serikali yake inahimiza uchumi wa viwanda, aliiagiza Wizara ya Nishati na ile ya Wizara ya Viwanda na Biashara, kuhakikisha mwekezaji bilionea namba moja Afrika, Alhaji Aliko Dangote wa Nigeria anapata gesi asilia ili uzalishaji uwe mkubwa.Alisema hayo baada ya kupokea malalamiko juu ya ugumu wa upatikanaji wa nishati ya umeme kiwandani hapo. Baada ya agizo hilo, Septemba mwaka jana Waziri wa Nishati, Dk Medard Kalemani alizindua rasmi matumizi ya gesi asilia, badala ya mafuta ya dizeli na makaa ya mawe kiwandani hapo.Uongozi wa Kiwanda cha Saruji cha Dangote umesema kuwa kutokana na matumizi ya gesi, wanatarajia gharama za uzalishaji zitapungua na wananchi wataipata bidhaa hiyo kwa bei na nafuu na kwa uhakika.Dangote inazalisha tani milioni 46 za saruji katika nchi kumi Afrika. Nigeria ndiyo kinara wa uzalishaji, kwani inazalisha tani milioni 29 kwa mwaka na ndiyo inayoshika asilimia 60 ya mauzo yote ya saruji ya kampuni hiyo barani Afrika.Kwa ujumla, Makoju alisema ufanisi katika soko la Nigeria na masoko mengine makubwa ya Ethiopia na Afrika Kusini, umeshuka katika nusu ya kwanza ya mwaka, huku Tanzania ikiweka rekodi kutokana na ongezeko kubwa la mauzo.Katika nusu ya kwanza ya mwaka, mapato ya viwanda vya saruji vya Dangote yameshuka kwa asilimia tatu, kutoka Dola za Marekani milioni 1.3 katika kipindi kama hicho mwaka 2018 hadi Dola za Marekani milioni 1.2 mwaka huu.  <topic>: KITAIFA 